Daling in brandstofpryse volgende week verwag | Maroela Media
Paul Joubert, 'n senior navorser van die Solidariteit Navorsingsinstituut, het Dinsdag aan Maroela Media gesê die moontlike daling word toegeskryf aan die versterking van die rand teenoor die Amerikaanse dollar in die afgelope week en 'n half, sowel as die beduidende dalings in internasionale petroleumprodukpryse sedert die begin van Julie.
"Indien die departement van energie moontlik besluit om ook in Augustus veranderinge aan winsmarges of ander vaste komponente van die prys te maak, kan dit hierdie geringe dalings uitkanselleer," het Joubert gesê. "Die nuwe pryse sal steeds naby aan die rekordhoogtepunte wees wat in Maart en April vanjaar opgestel is."
Joubert het bygevoeg dat indien die relatief lae vlakke van internasionale petroleumprodukpryse en die relatiewe sterkte van die rand deur die loop van Augustus volgehou word, Suid-Afrikaanse brandstofpryse in September met 'n beduidende bedrag kan daal.
"Suid-Afrikaanse brandstofpryse word maandeliks volgens 'n vaste formule, wat slegs deur die rand/dollar-wisselkoers en internasionale petroleumprodukpryse beïnvloed word, deur die departement van energie vasgestel. Die gemiddelde wisselkoers en internasionale pryse deur die loop van 'n maand word vergelyk met die gemiddeldes vir die vorige maand en dit bepaal dan die prys vir die daaropvolgende maand," het hy gesê.
Veranderinge aan komponente van die prys soos die leiheffing wat soms tydelik ingestel word, of sporadiese veranderinge aan die groot- en kleinhandelwinsmarges kan nie vooraf voorspel word nie.